See artikkel See artikkel räägib Tallinna tänavast.  Pärnu tänava kohta vaata artiklit Tina tänav (Pärnu).  Viljandi tänava kohta vaata artiklit Tina tänav (Viljandi).  

---

‹ Kaart ajutiselt peidetud (?) ›
**Tina tänav** on tänav Tallinna Kesklinna linnaosas Raua asumis. Tänav algab Jüri Vilmsi tänavalt, ristub Vase tänava ja Terase tänavaga ning kulgeb ida-läänesuunaliselt kuni Friedrich Reinhold Kreutzwaldi tänavani. Tina tänav on ligikaudu 390 meetri pikkune.

Tina tänav sai nime 1900. aastal. Tänava saksakeelne nimi oli *Bleistrasse* ja venekeelne nimi *Свинцовая улица*.

Tänav sai kannatada 1944. aasta märtsipommitamises. Nii on pärast rusude koristamist tänavale jäänud tühimikele ehitatud nõukogude perioodil uusi elamuid (Tina 16 korterelamu), kusjuures esialgset tänavajoont märkiv vana vundament on tänavaserval samuti hästi nähtav.

Tänava kultuurilooline tähtsus
------------------------------

Tina tänaval on elanud mitmed tuntud kultuuri- ja ühiskonnategelased ning teadlased nagu näitleja ja lavastaja Sulev Nõmmik ning zooloog ja loodusfotograaf Fred Jüssi elamus Tina 13. 

Näitlejad Ervin Abel ja Asta Lott ning Eesti Televisiooni spordiajakirjanik Toomas Uba ja 1930. aastate tuntud keskmaajooksja Reginald Uba elasid Tina 17 majas. 

Raadio- ja teleajakirjanik Valdo Pant elas majas Tina 16a. Raskekaalu maadleja, olümpiavõitja, kolmekordne Euroopa meister Johannes Kotkas elas Tina 21 / Terase 5 elamus. 

Majandusteadlane, poliitik, diplomaat ja väliskommentaator Tiit Made elas Tina 6a.

Elamus Tina 23 / Kreutzwaldi tänav 1 elasid: Juta Arg (Aruvee)-Haabjärv – Estonia baleriin; Jaan Haabjärv (1914–1946) – Estonia solist, tenor; kindralmajor Johan Unt (1876–1930) – Tallinna garnisoni ülem; Jakob Kristelstein (1889–1968) – Tallinna notar; Hans Ahven – insener; Jaan Soots (1880–1942) – kindralmajor, sõjaminister, hilisem Tallinna linnapea, Riigikogu liige; Lembit Üksti – tehnikateadlane, dotsent, Tallinna Tehnikaülikooli õppejõud; Hermann Halliste (1900–1973) – kujur; Paul Reeveer (1918–1978) ja Hendrik Vitsur (1911–1962) – kunstnikud; Vassili Laak – sideminister; Andres Särev (1902–1970) – näitleja, näitejuht ja lavastaja; Ottomar Maddisson (1879–1959) – tehnikateadlane, Eesti NSV akadeemik; Felix Moor (1903–1955) – näitleja, kõnetehnika õpetaja, Ringhäälingu "raadioonu", algatas kuuldemängude ja lastesaadete traditsiooni, esimene raadioajakirjanik; kolonel Jüri Hellat (1902–1942) – sõjaväelane, osales Vabadussõjas ja Teises maailmasõjas; Aino Tamm (1864–1945) – laulja ja laulupedagoog jt).

Tina 21A korterelamu, endine Eesti NSV Ministrite Nõukogu elamu. Hoone arhitekt Raine Karp, projekt 1981-83, ehitatud ENSV Ministrite Nõukogu Asjade Valitsuse tellimusel, üks esinduslikumaid nomenklatuurseid elamuid Tallinnas. Hoones elasid nii Eesti NSV Ministrite Nõukogu esimees (ülemisel korrusel kõige suurem nurgapealne korter), ministrid, Eesti NSV Ülemnõukogu Presiidiumi esimehe asetäitja, EKP Tallinna Linnakomitee I sekretär jt.

* Tina 1 /J. Vilmsi tänav 18Tina 1 /J. Vilmsi tänav 18
* Tina 2 /J. Vilmsi tänav 16. Kultuurimälestis nr 27298Tina 2 /J. Vilmsi tänav 16. Kultuurimälestis nr 27298
* Tina 17Tina 17
* Tina 23 /F. R. Kreutzwaldi tn 11Tina 23 /F. R. Kreutzwaldi tn 11
* Elamu Tina 26 /F. R. Kreutzwaldi tänav 9Elamu Tina 26 /F. R. Kreutzwaldi tänav 9

|  |  |
| --- | --- |
|  | Pildid, videod ja helifailid Commonsis: **Tina tänav** |

Viited
------

1. ↑  Tallinna tänavanimed. KNAB.
2. ↑  Aleksander Kivi. Tallinna tänavad. Tallinn, 1972, lk. 123
3. ↑   Epp Lankots, EESTI 20. SAJANDI ARHITEKTUURI KAITSE PROGRAMM. TALLINNA NÕUKOGUDEAEGNE EHITUSPÄRAND, Tallinn 2009, lk 45
4. ↑  27298 Elamu J.Vilmsi tn 16/Tina tn 2, Kultuurimälestiste riiklik register

Välislingid
-----------

* Tina tänava korteriühistu Unitas (Kreutzwaldi 11/ Tina 23) elas üle sõja ja nõukogude võimu, Eesti Päevaleht, 27. märts 2003